KLASĖS SKAITYMO MOKYMO(SI) STRATEGIJOS APRAŠAS

Kai kurie mokytojai nesitenkina labai bendrais ilgalaikiais ugdymo planais. Juos konkretindami, detaliau numato būsimus tikslus ir darbus. Pavyzdžiui, galima susidaryti klasės skaitymo gebėjimų ugdymo strategijos planą pusmečiui arba metams. Kas tokioje strategijoje turėtų būti numatyta?

Bendresni dalykai:

* skaitymo aplinkos kūrimas (skaitymo kampelis, vaizdinė medžiaga, klasės bibliotekėlė ir kt.)
* skaitymo (skirti knygai) renginiai klasėje: deklamavimo valandėlės, konkursai, pasakų valandėlės, vaidinimai, „konferencijos“, knygų, žurnalų pristatymas, susitikimai su rašytojais, knygų iliustratoriais, redaktoriais, leidėjais, vyresnių klasių skaitytojais ir kt.;
* pamokos mokyklos ar kitoje bibliotekoje;
* klasės išvykos į biblioteką, knygyną, teatrą, vaikų knygų šventes, muziejus, literatūrines vietas ir kt.
* netradiciniai skaitymai (tėvams, šeimos nariams, jaunesniems draugams ir kt.)

Konkretesni dalykai:

* skaitymo technikos tobulinimo tikslai ir priemonės jiems įgyvendinti (ne tik svarbu numatyti pagalbą silpnesniesiems, bet ir visus mokinius skatinti siekti geresnės skaitymo technikos, o stipriausiesiems parodyti jų dar neišnaudotas galimybes, pvz., kaip patobulinti raiškųjį skaitymą). Labiausiai tiktų individualios užduotys: mokytojas tariasi su mokiniu, kuriuos tekstus (ištraukas) jis skaitys siekdamas gero, sklandaus skaitymo (tai gali būti ne tik vadovėlio, bet ir kitokie tekstai);
* teksto suvokimo tikslai ir jų įgyvendinimas (turbūt parankiausia bus remtis vadovėliu) (skliaustuose pateikiami galimų teksto supratimo strategijų pavyzdžiai pagal Doug Buehl „Interaktyviojo mokymosi strategijos“):

• prieš kurių tekstų skaitymą bus skirtos užduotys surinkti arba prisiminti tam tikrą informaciją (naudojamasi jau įgytomis žiniomis, aktyvinimas ir dėmesio sutelkimas ir kt.);

• su kurių tekstų autoriais bus susipažįstama išsamiau (atranka ir sisteminimas, klausimai autoriui ir kt.);

• kurių tekstų tema bus aptarta labai išsamiai, kada mokiniai susipažins su temos terminu ir jį pradės vartoti (veikėjų stebėjimas, galimi sakiniai ir kt.) ;

• kurių grožinių kūrinių (jų ištraukų) veikėjai bus aptariami detaliau: nagrinėjamas jų elgesys, veiksmai, tarpusavio santykiai, kalba, piešiami jų portretai, kuriami jų vaidmenys, raiškiai skaitomi dialogai, jiems rašomi laiškai, kiti kūrybiniai darbai (veikėjų citatos, veikėjų stebėjimas ir kt.);

• kurių pasakojimų įvykiai sulauks didžiausio dėmesio, kodėl (įdomūs, netikėti ir t.t.), kokios įvykių schemos bus braižomos, kaip bus dirbama (atranka ir sisteminimas, teksto gidas, pasakojimo planas ir kt.);

• kuriuose tekstuose (ypač dalykiniuose) tiesiogiai pateiktą informaciją mokiniai suras patys, kaip ją fiksuos, panaudos praktinėje veikloje (jeigu tai įmanoma) (žinau, noriu sužinoti, sužinojau, sąvokos ir apibrėžimo schema ir kt.);

• kurių tekstų pagrindinę mintį reikės tik rasti, o kurių aptarti ir tiksliai suformuluoti (išankstiniai orientyrai, apibendrinimas, nuodugnus klausinėjimas ir kt.);

• kurių tekstų kalba bus analizuojama ypač kruopščiai (išsiskiria vaizdingumu, meninių priemonių gausa ar yra daug kurios nors srities specialiųjų terminų) (būdas žodžiams įsidėmėti, žodžio genialoginis medis ir kt.);

• kaip bus apibendrinti skaityti tekstai, kaip įvertinti mokinių požiūriu (diskusijos tinklas, paskutinį žodį suteikite man, minčių žemėlapis ir kt.).

* kokie teksto kūrybiniai darbai bus siūlomi mokiniams, kaip jie bus rašomi, aptariami, vertinami (kryptingas įsivaizdavimas, požiūrio nagrinėjimo gairės, diskusija ir kt.);
* klasės skaitymo perspektyvos numatymas.

Sudarant klasės skaitymo strategiją tikrai nebūtina paskęsti formalumuose – juk planuojama sau. Todėl tokio planavimo forma gali būti labai paprasta: mokytojas, susipažindamas su vadovėliu, kurį jis pasirinko, prie tekstų pieštuku arba lipniuose lapeliuose daro reikalingus įrašus, reikalingą informaciją pasižymi savaitiniuose planuose.